庠拜手頓首啟伏蒙學士九丈再賜詩章庠僭率繼和尚覬采覽
作者：王庠
朝代：宋

paragraphs: 鳴鳳覽德來紀年，要知聖澤如流泉。
霜鍾堂前飽竹實，道人娛鳳撫舜弦。
敲門剝啄誰傳命，淡雲磨丹開天鏡。
明朝相約送涪翁，夜靜林深遶清磬。
涪翁萬里離鬼門，竹枝莫惱白使君。
欲試剛腸置冰炭，抱琴遠別衝行雲。
邂逅東坡應話舊，但說海山千萬秀。
道庠問訊今何如，自笑儂還空鶴瘦。
我不愧天欺日月，何須更扣杯珓說。
玉局洞天雲繞椽，漁竿遠信煩公傳。